## Odluka Ustavnog suda Republike Hrvatske broj:U-IIIA-2794/2005 od 9. ožujka 2006.

### NN 43/2006 (19.4.2006.), Odluka Ustavnog suda Republike Hrvatske broj:U-IIIA-2794/2005 od 9. ožujka 2006.

# USTAVNI SUD REPUBLIKE HRVATSKE

1043

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Ivan Matija, Agata Račan, Smiljko
Sokol, Nevenka Šernhorst i
Milan Vuković, članovi Vijeća, odlučujući u postupku
koji je ustavnom tužbom pokrenuo S. M. iz S., na sjednici održanoj 9. ožujka
2006. godine, jednoglasno je donio

## ODLUKU

I. Ustavna tužba se usvaja.

II. Općinski sud u Splitu dužan je donijeti
odluku u predmetu koji se vodi pred tim sudom pod poslovnim brojem: P-1682/01 u
najkraćem mogućem roku, ali ne duljem od dvanaest (12) mjeseci, računajući od
prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositelju ustavne
tužbe S. M. iz S., određuje se primjerena naknada zbog povrede ustavnog prava
iz članka 29. stavka 1. Ustava Republike Hrvatske (»Narodne novine«, broj
41/01. – pročišćeni tekst) u iznosu od 3.900,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

1. Podnositelj ustavne tužbe, na temelju članka
63. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst, u
daljnjem tekstu: Ustavni zakon) podnio je 27. lipnja 2005. godine ustavnu tužbu
radi duljine parničnog postupka.

ČINJENICE VAŽNE ZA
USTAVNOSUDSKI POSTUPAK

2. Dana 11. listopada 2001. godine podnositelj
je podnio tužbu Općinskom sudu u Splitu protiv tuženika Z. B., S. A., S. Đ., M.
G., N. B., I. B. i I. B., radi utvrđenja prava
služnosti u svrhu nužnog prolaza.

Rješenjem od 24. kolovoza 2005. godine
podnositelj je pozvan navesti točnu adresu za tuženike pod 1., 3. i 4. tužbe.
Podnositelj u ostavljenom roku od petnaest dana nije postupio po rješenju suda,
te je tužba u odnosu na navedene tuženike odbačena rješenjem od 15. rujna 2005.
godine.

Dana 21. rujna 2005. godine podnositelj je
stavio prijedlog za povrat u prijašnje stanje.

Na ročištu održanom 7. listopada 2005. godine
dopušten je povrat, te je ukinuto rješenje od 15. rujna 2005. godine. U odnosu
na jednog tuženika utvrđen je prekid postupka.

Ročište je održano 18. siječnja 2006. godine.

3. PRAVO VAŽNO ZA
USTAVNOSUDSKI POSTUPAK

Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 11.
listopada 2001. godine tužbom podnositelja Općinskom sudu u Splitu, radi
utvrđenja prava služnosti puta.

Ustavna tužba podnesena je 27. lipnja 2004.
godine, a do tog dana sudski postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak u ovom predmetu trajao
dvije (2) godine, osam (8) mjeseci i šesnaest (16) dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom,
pravno rele­vantnom
razdoblju, postupak vodio pred Općinskim sudom u Splitu koji u tom razdoblju
nije poduzeo niti jednu parničnu radnju u postupku. K tome, sud je bio
neaktivan i u duljem razdoblju nakon podnošenja ustavne tužbe, sve do 24.
kolovoza 2005. godine, kada je poduzeo prvu radnju u postupku, protekom tri (3)
godine, devet (9) mjeseci i trinaest (13) dana.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena je Ustavnog suda da je podnositelj
pridonio duljini trajanja postupka od oko jednog mjeseca jer nije odmah
dostavio tražene adrese.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji
tijek sudskog postupka ne ukazuje da se u konkretnom slučaju radi o osobito
složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak u ovom
predmetu vodi dulje od četiri godine, te da je do sada održano jedno ročište.
Sud prvog stupnja pred kojim se vodi postupak bio je neaktivan u raz­doblju duljem od tri godine i devet mjeseci, a za koju
neaktivnost nema nikakvog opravdanja. Pri tome minoran doprinos podnositelja
duljini postupka nije od utjecaja na zastoje izazvane nepostupanjem
suda.

Imajući u vidu sve navedene činjenice i
okolnosti, Ustavni sud je utvrdio da je dugim trajanjem parničnog postupka, u
kojem nije donijeta pravomoćna odluka, podnositelju povrijeđeno ustavno pravo
da zakonom ustanovljeni neovisni i nepristrani sud u razumnom roku odluči o
njegovim pravima ili obvezama, koje je zajamčeno člankom 29. stavkom 1. Ustava
Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Splitu dužan je
dostaviti Ustav­nom sudu pisanu obavijest o datumima
donošenja i otpreme odluke najkasnije osam (8) dana od dana njene otpreme, a
najkasnije osam (8) dana od isteka roka određenog u točki II. izreke ove
odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-2794/2005

Zagreb, 9. ožujka 2006.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak, v. r.**

Odluka, NN 43/2006-1043